**Adjudicacions**

La desvaluda, la crisi. Mon pair que’m hadè seguir a las adjudicacions d'acatatge. Hadè de l'enterpresa e devi arreborar, còishe, aqueth ceremoni ond los auts enterprenurs, d'ua prauba politica de suspresas, de paraulas qui valèn pas mèi que l'òmi, anèvan pausar l'envolòpa d'acatatge dens

l'urna, aubèrta per un trist gent dab las lunetas, encamat com ua grua, monsorre com un qui s'ivronha, e dont me hadè paur. Qu'èra donc lo Rogièr, aqueth vielh rusat, o Sobèstre, lo mèi nas-fin, qui se portèva lo marcat. Pas sovent lo mon pair.

L'espèra m'escanèva e me copèva los braç e las camas. Òc solide, que m'invitèvan a jo tanben, après l'adjudicacion, a la taula deu *Café Massy*, e lo mon pair qu'èra mèi bèth òmi que tots los auts. Mès jo que sabí ua causa.

Sabí que la crisi esmudiva lo país, que l'Estat paguèva pas mèi çò de convinut, que los auts marcats serén longs a esperar. Qu'aví vist los obrèrs, la neit, vir a nòste plorar un chòine. Coneishí los qui s'èran gahats a pintar. Un matin, mon pair devó se n'anar au Terrada, « qui s'èra hèit un mau còp », e lo trobè estranglat dab la cinta. Lo Terrada qu'èra anat a l'escòla dab lo mon pair e n'avè pas jamèi volut nat patron ni mèste sonque eth. E la hemna deu Terrada, l'avèn trobada cramada suu larèr. E lo son hilh que partí...

La medissa paur l'èi — me l'èi tostemps avisada au còth, au cròt de l'estomac, au mau sorríser — mantun còp trobada, preus examens o las *traites* acceptadas. Serà estada tota la mia viòca, tots mons moments, los d'amor, los de jòc. Ua paur n'estupa ua auta, un sorríser un aut : « S'èi consentit un sufisent acatatge ? »